ମହାରାଷ୍ଟ୍ରରେ ପୋଷ୍ଟର ଓ୍ବାର: ଏକଜୁଟ ହୁଅନ୍ତୁ ଉଦ୍ଧବ-ରାଜ ଠାକରେ…
ମୁମ୍ବାଇ,୩।୭ : ଏନସିପି ନେତା ଅଜିତ ପାୱାରଙ୍କ ବିଦ୍ରୋହୀ ମନୋଭାବ ମହାରାଷ୍ଟ୍ର ରାଜନୀତିରେ ଭୂକମ୍ପ ସୃଷ୍ଟି କରିଛି। ଲୋକସଭା ନିର୍ବାଚନ ପୂର୍ବରୁ ଏତେ ବଡ ରାଜନୈତିକ ଘଟଣାାକ୍ରମ ବିରୋଧୀ ଦଳର ନେତାମାନଙ୍କୁ ମଧ୍ୟ ଥରାଇ ଦେଇଛି। ଏହି ସମୟରେ ମୁମ୍ବାଇରେ ପୋଷ୍ଟର ଓ୍ବାର ଆରମ୍ଭ ହୋଇଛି। ବାସ୍ତବରେ, ଏଠାରେ ବିଭିନ୍ନ ପୋଷ୍ଟର ଲଗାଯାଇଛି। ଏଥିରେ ବାଲାସାହେବ ଠାକରେ ଉଦ୍ଧବ ଠାକରେ ଏବଂ ରାଜ ଠାକରେଙ୍କ କାନ୍ଧରେ ହାତ ରଖିଥିବାର ନଜର ଆସିଛନ୍ତି।

ଏଥି ସହିତ ଉଭୟ ନେତାଙ୍କୁ ପୋଷ୍ଟରରେ ଏକାଠି ହେବାକୁ ପରାମର୍ଶ ଦିଆଯାଇଛି। କୁହାଯାଇଛି ମହାରାଷ୍ଟ୍ର ରାଜନୀତିରେ ବହୁତ ଆବର୍ଜନା ଭର୍ତ୍ତି ହୋଇ ଗଲାଣି। ବର୍ତ୍ତମାନ ତୁମେ ଦୁହେଁ ଏକାଠି ହୁଅ। ସମଗ୍ର ମହାରାଷ୍ଟ୍ର ତୁମକୁ ଅପେକ୍ଷା କରିଛି ।

ମହାରାଷ୍ଟ୍ର ନବନିର୍ମାଣ ସେନା ନେତା ଲକ୍ଷ୍ମଣ ପାଟିଲ ମୁମ୍ବାଇର ଶିବସେନା ବିଲଡିଂ ନିକଟରେ ଏହି ପୋଷ୍ଟର ଲଗାଇଛନ୍ତି। ଏଥି ସହ ଉଦ୍ଧବ ଠାକରେ ଦଳର ନେତା ତଥା ଏମପି ସଞ୍ଜୟ ରାଉତ ପୋଷ୍ଟର ବିଷୟରେ କହିଛନ୍ତି ଆମେ ଜାଣୁ ମହାରାଷ୍ଟ୍ରର ଲୋକମାନେ ଆମ ସହ ଅଛନ୍ତି। ସେମାନେ ସର୍ବଦା ଆମ ସହିତ ରହିବେ। ଲୋକମାନେ ଆମକୁ ସମର୍ଥନ କରିବାକୁ ଯାଉଛନ୍ତି । ଏଥିସହ ସେ ଭାଜପାକୁ ମଧ୍ୟ ଟାର୍ଗେଟ କରିଛନ୍ତି। ସେ କହିଛନ୍ତି ଭାଜପା ଶିବସେନା, ଏନସିପି ଏବଂ କଂଗ୍ରେସକୁ ଭାଙ୍ଗୁଛି, କିନ୍ତୁ ଏହା ସେମାନଙ୍କ ପାଇଁ ଲାଭଦାୟକ ହେବ ନାହିଁ। ଆମେ ମହାରାଷ୍ଟ୍ରରେ ମିଳିତ ଭାବେ ଯୁଦ୍ଧ କରିବୁ।

ରାଉତ ଆହୁରି କହିଛନ୍ତି ଆଶ୍ଚର୍ଯ୍ୟଜନକ ବିଷୟ ହେଉଛି ପ୍ରଧାନମନ୍ତ୍ରୀ ନରେନ୍ଦ୍ର ମୋଦି କହିଥିଲେ ଏନସିପି ନେତାମାନେ ଦୁର୍ନୀତିରେ ଜଡିତ ଅଛନ୍ତି ଏବଂ ବର୍ତ୍ତମାନ ସେହି ନେତାମାନେ ରାଜ ଭବନରେ ଶପଥ ନେଇଛନ୍ତି।